Ramaphosa reageer op Fraser se klagArthur Fraser. (Foto: ANA) Die president se kantoor sê hy is bewus van die kriminele klag wat deur Arthur Fraser, oud-direkteur-generaal van die Staatsveiligheidsagentskap, teen pres. Cyril Ramaphosa ingedien is. “Pres. Ramaphosa is baie duidelik daaroor dat daar geen basis is vir die bewerings van kriminele optrede wat Fraser in ŉ verklaring teen die president maak nie,” sê die kantoor in ŉ verklaring. Fraser het die klag Woensdag aanhangig gemaak en sê dit hou verband met die diefstal van “meer as $4 miljoen” op Ramaphosa se Phala-Phala-wildplaas in Limpopo. Die voorval het volgens hom op 9 Februarie 2020 plaasgevind. Luidens die verklaring van die president se kantoor was die president in Addis Abeba ten tyde van die diefstal en het hy ŉ beraad van die Afrika-Unie bygewoon. “Die president het die voorval by die polisie se eenheid vir presidensiële beskerming aangemeld en is gereed om saam te werk met enige ondersoek deur wetstoepassers na hierdie sake.” Fraser, ŉ stoere Zuma-bondgenoot, beweer boosdoeners het met Ramaphosa se huiswerker saamgespan en dat Ramaphosa die voorval van die “Suid-Afrikaanse Polisiediens (SAPD) en/of Suid-Afrikaanse Inkomstediens (SAID) weerhou het”, asook dat die verdagtes in die saak ontvoer, ondervra en toe omgekoop is vir hul stilswye oor die voorval. Ramaphosa se kantoor sê hy bly daartoe verbind om korrupsie te bestry en sal nie deur veldtogte van disinformasie ontmoedig word nie.”